O‘zbekiston Respublikasi Gidrometeorologiya xizmati markazi huzurida “Gidrometeorologiyada axborot texnologiyalarini rivojlantirish markazi” davlat muassasasi faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining “O‘zbekiston Respublikasi gidrometeorologiya xizmati faoliyatini yanada takomillashtirish chora-tadbirlari to‘g‘risida” 2020-yil 17-noyabrdagi PQ-4896-son qarori ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “O‘zbekiston Respublikasi gidrometeorologiya xizmati faoliyatini yanada takomillashtirish chora-tadbirlari to‘g‘risida” 2020-yil 17-noyabrdagi PQ-4896-son qarori bilan Gidrometeorologiya xizmati markazi (keyingi o‘rinlarda — O‘zgidromet) huzuridagi “Meteoinfosistem” axborot-texnik boshqarmasi negizida “Gidrometeorologiyada axborot texnologiyalarini rivojlantirish markazi” davlat muassasasi (keyingi o‘rinlarda — Markaz) tashkil etilganligi, uning faoliyatini moliyalashtirish manbalari hamda xodimlariga O‘zgidromet xodimlari uchun belgilangan mehnatga haq to‘lash va mukofotlash tartibi qo‘llanilishi belgilanganligi ma’lumot uchun qabul qilinsin.
 2. Quyidagilar Markazning asosiy vazifalari etib belgilansin:
 gidrometeorologiya xizmati samaradorligini oshirish, elektron xizmatlarning o‘z vaqtida taqdim etilishini ta’minlaydigan zamonaviy intellektual tizimlar, axborot resurslari va dasturiy mahsulotlarni joriy etish;
 gidrometeorologiya xizmatining texnologik infratuzilmasini rivojlantirish, elektron o‘zaro hamkorlikni tashkil etish va gidrometeorologik hamda sun’iy yo‘ldosh ma’lumotlari bilan almashish uchun yagona telekommunikatsiya tarmog‘ini yaratish;
 katta hajmdagi raqamli ma’lumotlarga ishlov berish va tahlil qilish, gidrometeorologik va sun’iy yo‘ldosh ma’lumotlarini modellashtirish uchun yuqori tezlikka ega kompyuter markazlaridan keng foydalanish;
 gidrometeorologiya xizmati xodimlarining, ayniqsa, katta hajmdagi raqamli ma’lumotlar, kompyuter modellashtirish, sun’iy yo‘ldosh texnologiyalari va axborot xavfsizligi sohasidagi ko‘nikmalarini oshirish.
 3. O‘zbekiston Respublikasi Gidrometeorologiya xizmati markazi huzuridagi “Gidrometeorologiyada axborot texnologiyalarini rivojlantirish markazi” davlat muassasasining tuzilmasi ilovaga muvofiq tasdiqlansin.
 Belgilansinki, Markaz direktori O‘zgidromet bosh direktori tomonidan lavozimga tayinlanadi va lavozimidan ozod qilinadi.
 4. Markazga:
 malakali mutaxassislarni jalb etgan holda gidrometeorologiya sohasidagi loyihalarni amalga oshirish bo‘yicha fuqarolik-huquqiy shartnomalar asosida mehnatga ishbay haq to‘lanadigan dasturchilar jamoasini shakllantirishga, shu jumladan, xorijiy mutaxassislarni maslahatchi sifatida jalb qilishga;
 yuklatilgan qo‘shimcha vazifalar doirasida ko‘rsatiladigan pullik xizmatlardan tushgan mablag‘larning kamida 50 foizi Markaz xodimlarining ish haqi uchun, ularni ijtimoiy himoya qilish va moddiy rag‘batlantirish tadbirlariga sarflanishiga ruxsat berilsin.
 5. O‘zgidromet:
 a) bir oy muddatda:
 Markazning ustavini qo‘shimcha vazifalarni inobatga olgan holda ishlab chiqsin va tasdiqlasin hamda belgilangan tartibda davlat ro‘yxatidan o‘tkazilishini ta’minlasin;
 boshqa manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni ushbu qarorga muvofiqlashtirsin;
 b) ikki oy muddatda Markaz tomonidan faoliyat ixtisosligi bo‘yicha qo‘shimcha pullik xizmatlar ko‘rsatish tartibini tasdiqlasin;
 v) 2021-yil 1-iyulga qadar Moliya vazirligi bilan birgalikda Markazni 2022-yil 1-yanvardan boshlab to‘liq xo‘jalik hisobiga o‘tkazish bo‘yicha Vazirlar Mahkamasiga taklif kiritsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining maslahatchisi — IT-texnologiyalar, telekommunikatsiyalar va innovatsion faoliyatni rivojlantirish masalalari departamenti boshlig‘i O.M. Umarov hamda O‘zgidromet bosh direktori Sh.H. Habibullayev zimmasiga yuklansin.